Kære Bolius 


Jeg abonnerer på jer og har nu følgende spørgsmål. Er der nogen mulighed for at sammenlægge de to lejligheder i mit københavnske byggeforeningshus til en lejlighed.   
  
Huset er et af de store med ekstra facadebredde. Så hver etage er på ca. 9 x 8 meter brutto. Trappen er dog omkring den dobbelte bredde end i de små byggeforeningshuse, så den tager en del ekstra plads fra nettobeboelses-arealet.   
  
Nu er der to lejligheder. En i stuen, der ikke har bad og en på de to øverste etager, der har bad i det tidligere køkken på den øverste etage.   
  
Oprindeligt har der jo været en lejlighed på hver etage. Jeg har set der er nogle grænser ved 150 kvm og 180 kvm - det sidste hvis der ikke er bad i den ene lejlighed, men gælder disse grænser også i et byggeforeningshus?


Mange hilsener


Susanne K.


Er det muligt at sammenlægge 2 lejligheder i et byggeforeningshus?
Kære Susanne K


Der skal altid søges om tilladelse hos kommunen hvis man ønsker at sammelægge lejligheder, og de enkelte kommuner har meget forskellige regler for hvad de giver tilladelse til, de oplysninger kan man generelt finde på de enkelte kommuners hjemmesider. 


Du skriver at ejendommen er beliggende i Københavns kommune, og som du kan læse på kommunens hjemmeside: [Københavns kommune, sammenlægning af lejligheder.](http://www.kk.dk/da/borger/byggeri/ansoegning-om-byggearbejde/lejlighed/sammenlaegning-af-lejligheder "sammenlægning")

Giver Københavns kommune giver normalt tilladelse til sammenlægning af lejligheder når:  
Det samlede areal af lejlighederne ikke overstiger 150 m² brutto  
Der er erklæring for frivillig fraflytning.  
Den tilbageblivende lejer er indforstået med sammenlægning og ønsker at overtage det samlede lejemål. 

Desuden kan der gives tilladelse til sammenlægning af lejligheder op til 180 m² brutto, når mindst én af følgende betingelser er opfyldt:  
Mindst den ene lejlighed har utidssvarende toiletforhold/bademuligheder  
Den mindste lejlighed er maksimalt 55 m²  
Den ene lejlighed er uhensigtsmæssigt indrettet i relation til for eksempel lysforhold, støjbelastninger mv.   
  
Du skal være opmærksom på at arealet af trappen tæller med på alle etager.

På siden kan du også læse mere om hvad du skal være ekstra opmærksom på og hvad ansøgningen skal indeholde.

